12.-21. juulil 2023 toimuv Pärnu muusikafestival toob Eestisse esinema legendaarse viiuldaja ja vioolamängija Pinchas Zukermani ning festivali avakontserti dirigeerib Neeme Järvi.
„Igal aastal on Pärnu laval kodupublikut üllatanud maailmakuulsad solistid ja nii saab see olema ka eelseisval suvel. Ehkki kava avalikustatakse traditsioonide kohaselt alles kevadel, on meil suur rõõm esimesed Pärnu muusikafestivalile tulijad varakult ära mainida,“ ütleb festivali tegevjuht Kristjan Hallik.
Maailmakuulus viiuldaja ja vioolamängija, muusikalavade legend üle 50 aasta Pinchas Zukerman on üks neljast tippsolistist, kes Pärnu laval mängivad koos Eesti Festivaliorkestri ja dirigent Paavo Järviga. EFOt ootavad kodupubliku ees tihedad päevad, sest kollektiiv osaleb festivali kontserttegevuses kokku neljal õhtul.
Ühel õhtul annab Pärnus kontserdi Kristjan Järvi and Friends. Aasta tagasi tõi Järvidest noorim Pärnus publiku ette orkestri, mis mängis kogu õhtu „püsti ja peast“. Ka uuel aastal võib oodata Kristjan Järvi dirigeerimisel klassikalise muusika piire ületavat kontserdielamust.
Muusikafestival täidab kümneks päevaks Pärnu arvuka muusikute ja muusikasõprade kogukonnaga. Kontserdid toimuvad igal õhtul ning selle ümber täitub suvepealinn muusikameluga.
Festival algab 12. juulil õhtul maestro Neeme Järvi juhatatud avakontserdiga Pärnu kontserdimajas, mis jääb sündmuste keskseks toimumiskohaks kõigiks järgnevateks päevadeks. Neeme Järvi naasmine festivalile pärast mitmeaastast eemalolekut pälvis eelmisel aastal Pärnu publiku sooja vastuvõtu, kulutuurileht Sirp hinnangul lisas tema tujuküllane dirigeerimine festivalile mõnusa atmosfääri.
Kontserttegevusele lisaks toimuvad Pärnu muusikafestivali raames ka Järvi Akadeemia ehk meistrikursused noortele muusikutele ja dirigentidele, mida korraldavad nii Neeme Järvi, Paavo Järvi, Kristjan Järvi kui ka mitmed teised. Registreerimine ja avalduste vastuvõtt algab uuel aastal.
Samuti saab juba kolmandat suve Pärnu Kontserdimaja laval toimuvast muusikasündmusest osa saada Pärnu Muusikafestivali TV kaudu.
Pärnu Muusikafestival on üks tuntumaid rahvusvahelisi klassikalise muusika festivale Eestis, mis ühendab Järvi Akadeemia ehk õpitoad noortele muusikutele, kõrgetasemelise kontsertprogrammi ja Paavo Järvi juhtimisel ja juhatamisel tegutseva Eesti festivaliorkestri, mis on tuuritanud kontsertmajades üle Euroopa, samuti esinenud BBC Promsil Albert Hall’is. Orkester esineb alati kord aastas kodupubliku ees Pärnus, Pärnu Muusikafestivalil.
Piiratud koguses festivali pimepasse on müügil alates 07.12.2022 Piletilevis.
- Järvi Akadeemia Tallinnas
11.07.2023, kell 20
- Pärnu Muusikafestivali avakontsert
Dirigent Neeme Järvi
12.07.2023, kell 20 Pärnu Kontserdimajas
- Järvi Akadeemia gala
13.07.2023, kell 20 Pärnu Kontserdimajas
- Kristjan Järvi ja sõbrad
14.07.2023, kell 20 Pärnu Kontserdimajas
- Paavo Järvi ja EESTI Festivaliorkester
Solist Pinchas Zukerman
15.07.2023, kell 20 Pärnu Kontserdimajas
- Paavo Järvi ja EESTI Festivaliorkester
16.07.2023, kell 20 Pärnu Kontserdimajas
- Pillifond ja öökontsert
17.07.2023, kell 20 Pärnu Kontserdimajas
- Kammergala
18.07.2023, kell 19 Pärnu Kontserdimajas
- Järvi Akadeemia lõppkontsert
19.07.2023, kell 20 Pärnu Kontserdimajas
- Pärnu Muusikafestivali lõppkontsert I
dirigent Paavo Järvi, Eesti Festivaliorkester
20.07.2023, kell 20 Pärnu Kontserdimajas
- Pärnu Muusikafestivali lõppkontsert II
dirigent Paavo Järvi, Eesti Festivaliorkester
21.07.2023, kell 20 Pärnu Kontserdimajas